વિમાનનું અપહરણ કરવાની ધમકી આપવાના આરોપસર ઝડપાયેલા બીરજુ કિશોરકુમાર સલ્લાનો કેસ 21 દિવસમાં પુરો કરવા સુપ્રીમ કોર્ટે નીચલી કોર્ટને આદેશ કર્યો છે. અગાઉ સુપ્રીમ કોર્ટે આ કેસ ત્રણ મહિનામાં પુરો કરવા આદેશ આપ્યો હતો પરંતુ કેસ પુરો ન થતા સલ્લા તરફથી સુપ્રીમ કોર્ટમાં અરજી કરવામાં આવી હતી જેમાં એનઆઇએએ એવી રજૂઆત કરી હતી કે, હજુ અમુક સાક્ષીઓની જુબાની ચાલી રહી છે તે ઝડપથી પૂરી કરવામાં આવશે. ત્યાર બાદ કોર્ટે વધુ 21 દિવસનો સમય આપ્યો છે. ઉલ્લેખનીય છે કે, આ કેસમાં ક્રાઇમ બ્રાન્ચે બીરજુ સલ્લાને ઝડપી પાડ્યો હતો અને તપાસ શરૂ કરી હતી પરંતુ પ્લેન હાઇજેકિંગનો મામલો આવતા એનઆઇએની ટીમ મેદાનમાં આવી હતી અને તપાસ ક્રાઇમ બ્રાન્ચ પાસેથી આંચકી લઇ એનઆઇએને સુપરત કરવામાં આવી હતી.